Liviu Dragnea spune că el este cel care anunță deciziile și strategia în PSD, în calitatea sa de șef al partidului. Declarația este o replică pentru colegul său de partid, fostul premier Victor Ponta.

Liviu Dragnea a fost întrebat de jurnaliști cum comentează declarația de luni seara a fostului premier Victor Ponta, conform căreia majoritatea simplă a PSD se va contura la începutul săptămânii viitoare, când „doi, trei, patru” parlamentari pot veni la PSD.

„Eu apreciez foarte mult ce spune fostul prim-ministru, numai că deciziile în partid și strategia în partid este anunțată de mine, ca președinte ales și legitim al acestui partid. (...) Eu nu negociez cu nimeni și nici partidul meu, partidul pe care îl conduc eu, nu negociază cu nimeni, pentru că nu avem cu cine să negociem. Și azi noapte s-a mai mutat un mandat de la un partid la altul, deci mai sunt contestații în curs. Eu le-am cerut colegilor mei să nu poarte discuții cu nimeni pentru că am putea discuta cu niște ipotetici parlamentari — acesta este primul motiv. Al doilea motiv — ne uităm cu atenție la mandatele care vor fi în final ale PSD-ului și cele care în final vor fi atribuite colegilor de la ALDE”, a spus Liviu Dragnea, citat de Agerpres.

„Cum să mergem cu o propunere de premier în condițiile în care parlamentarii nu sunt validați? Cine știe, ne trezim că pleacă unii parlamentari de la un partid la altul, se schimbă majoritățile, se schimbă foarte multe lucruri”, a adăugat liderul PSD.

Fostul premier Victor Ponta și-a exprimat speranța ca președintele Klaus Iohannis să respecte Constituția și a spus că, potrivit articolului 103 din Legea fundamentală, PSD poate fi chemat singur la consultări dacă are majoritate absolută după depunerea jurământului de către viitorii parlamentari.

„Dacă la repartizare ne lipsesc două sau trei mandate, eu cred că vor fi poate doi — trei — patru parlamentari care luni vor vrea să fie în PSD. Și atunci, conform art. 103 din Constituție, care spune: "în urma consultării partidului care are majoritatea absolută", nu se mai fac consultări cu celelalte partide, că așa spune Constituția. (...) Dragnea a explicat foarte clar faptul că vom guverna împreună cu cei de la ALDE, nu se pune problema de a le spune celor de la ALDE: 'gata, avem majoritate, nu mai e nevoie de voi'. În primul rând ne ținem cuvântul, în al doilea rând au oameni foarte buni, trei — guvernarea nu va fi deloc ușoară, va fi una dificilă, pentru că țara e lăsată într-o situație foarte proastă. Noi vorbim acum însă de procedurile constituționale care trebuie desfășurate săptămâna viitoare — luni, marți se constituie Parlamentul, se aleg președinții celor două Camere”, a explicat Ponta, la un post de televiziune.